Suomen Kuvalehden mukaan poliisin salaisessa rekisterissä on ollut lukuisten suomalaisten poliitikkojen, taiteilijoiden, huippu-urheilijoiden ja yhtiöiden nimiä. Valtakunnansyyttäjä totesi lokakuussa, että tietojärjestelmään on tallentunut henkilöiden nimiä, joiden ei ole epäilty syyllistyneen tai myötävaikuttaneen rikoksiin.

Suomen Kuvalehden (siirryt toiseen palveluun) tietojen mukaan muun muassa entinen pääministeri Matti Vanhanen (kesk.), ulkoministeri Ilkka Kanerva (kok.) ja näyttelijä, laulaja Vesa-Matti Loiri ovat olleet kirjattuina poliisin epäiltyjen rekisteriin.

Rekisterissä on lehden mukaan ollut lukuisia poliitikkojen, taiteilijoiden, huippu-urheilijoiden ja yhtiöiden nimiä. Tietojärjestelmään on kirjattu myös mm. entinen formulakuljettaja Mika Salo ja elokuvatuottaja Markus Selin. Suuri osa rekisteristä löytyvistä jääkiekkoilijoista on NHL-tason pelaajia. Myös asianajajien nimiä rekisteristä löytyy toistakymmentä.

Tunnettuja nimiä on ollut kirjattuina samaan rekisteriin yhdessä Venäjän presidentti Vladimir Putinin kanssa. Putin-vuodosta keväällä 2013 käynnistyneessä tutkinnassa on ilmennyt, että rekisteriin on tallennettu runsaasti myös sellaisten ihmisten nimiä, joilla ei ole yhteyttä rikoksiin.

Lokakuussa valtakunnansyyttäjä totesi, että poliisin rikoksesta epäiltyjen tietojärjestelmässä – Epri-rekisterissä – on merkintöjä, joita ei voida pitää lainmukaisina. Jo tällöin kävi ilmi, että tietojärjestelmään on tallennettu Putinin ohella myös muiden henkilöiden nimiä ja puhelinnumeroita, joiden ei ole epäilty syyllistyneen tai myötävaikuttaneen rikoksiin.